b'\n_START_ARTICLE_\nR\xc3\xb8dkit\n_START_PARAGRAPH_\nR\xc3\xb8dkit er en betegnelse for en blanding af mikroorganismer i form af g\xc3\xa6r- og skimmelsvampe, der sm\xc3\xb8res udenp\xc3\xa5 oste, n\xc3\xa5r disse er blevet vaskede og eventuelt saltede for derved at lave kitoste. Derved startes en modningsproces "udefra" (i till\xc3\xa6g til den indefra kommende modningsproces, som de i den lunede og evt. pasteuriserede m\xc3\xa6lk ir\xc3\xb8rte m\xc3\xa6lkesyrebakteriearter m.fl. s\xc3\xb8rger for)._NEWLINE_Oste, som er behandlet med r\xc3\xb8dkit, kaldes r\xc3\xb8dkitoste. Det kan v\xc3\xa6re faste sk\xc3\xa6reoste s\xc3\xa5vel som bl\xc3\xb8de skimmeloste. Munster, Pont-l\'Ev\xc3\xaage, Limburger samt Taleggio er eksempler p\xc3\xa5 r\xc3\xb8doste, der behandles med blandinger af candida, debaryomyces, geotrichum samt bakterier af familien Brevibacterium. Brevibactrium linens og Brevibacterium casei er med til at give ostene den karakteristiske r\xc3\xb8de farve.\n_START_SECTION_\nHistorie\n_START_PARAGRAPH_\nI tidligere tider fik disse kulturer af mikroorganismer naturligt grobund uden p\xc3\xa5 ostene, n\xc3\xa5r de l\xc3\xa5 og modnedes. _NEWLINE_Ostene vil helt uber\xc3\xb8rte blive overbegroede med mug, hvilket man som i dag undgik ved at passe dem med afvasking i vand \xe2\x80\x93 evt. saltvand. Blanding af g\xc3\xa6rsvampe og Brevibacterium fik derved gode betingelser. Den masse, som disse udgjorde, kaldtes "ostekit" og var med til at give smag, farve og andre karakterer ved ostene._NEWLINE_For at bevare den p\xc3\xa5 mejeriet opst\xc3\xa5ede stamme af bakteriekultur, vaskede man f\xc3\xb8rst de \xc3\xa6ldste oste \xe2\x80\x93 dern\xc3\xa6st de yngre i samme vand. Uheldigvis blev af og til ogs\xc3\xa5 andre mikroorganismer videref\xc3\xb8rt p\xc3\xa5 samme m\xc3\xa5de \xe2\x80\x93 bl.a. listeriearter, hvoraf listeria monocytogenes kan give alvorlige infektioner hos mennesker \xe2\x80\x93 i v\xc3\xa6rste fald d\xc3\xb8dbringende._NEWLINE_I dag anvender man derfor kontrolleret materiale \xe2\x80\x93 r\xc3\xb8dkit med kendte bakteriestammer, som p\xc3\xa5sm\xc3\xb8res ostene.\n_START_SECTION_\nAndet brug\n_START_PARAGRAPH_\nBetegnelsen "r\xc3\xb8d-kit" var tidligere anvendt for m\xc3\xb8nje el. m\xc3\xb8nie \xe2\x80\x93 is\xc3\xa6r blym\xc3\xb8nje, blyperoxyd, giftigt, rustbeskyttende egenskab.'